Nkandla Style-video verwyder van YouTubeŉ Video genaamd, Nkandla Style, wat die spot dryf met pres. Jacob Zuma se luukse privaatwoning in Nkandla, KwaZulu-Natal, is van YouTube verwyder. Die video is, vier dae nadat dit gelaai is, reeds meer as 250 000 keer gekyk. Maroela Media het vroeër oor die sensasie berig. Die musiekvideo is gebaseer op die Suid-Koreaanse musiekvideo, Gangnam Style, deur die kunstenaar Psy. Nkandla Style is deur die gebruiker N’kandla Staail op YouTube gelaai. Meer inligting is nie oor die gebruiker bekend nie. Die lirieke dryf die spot met die Nkandla-swembad en verwys ook na Julius Malema en Thuli Madonsela, die Openbare Beskermer. Alhoewel die oorspronklike video afgehaal is, is talle ander video’s met dieselfde liedjie steeds beskikbaar. Twee van die “nuwe” video’s is saam reeds bykans 16 000 keer gekyk. http://youtu.be/mZQa5ER2mcA